Zsigmond Möricz 
Seitsemän kreutseria 


Hyvin ovat jumalat säätäneet, että köyhäkin osaa 
nauraa. 

Mökeistä kuuluu itkua ja nyyhkytystä, mutta myös 
naurua koko sydämestä. Ja köyhä nauraa usein sil- 
loinkin, kun oikeastaan pitäisi itkeä. 

Tunnen tällaisen elämän. Soös-suku, se polvi jo- 
hon isäni kuului, oli perin pohjin kokenut kurjuu- 
den. Tuohon aikaan isäni oli päivätyöläinen eräässä 
konepajassa. Hänen ei ole syytä kerskua siitä ajasta, 
eikä kenenkään muun. Silti tämä on totta. 

Ja totta on sekin, että minä en sittemmin ikinä elä- 
mässäni ole nauranut niin paljon kuin noina vuosina 
lapsuudessani. 

Minkä takia olisin nauranut, kun poissa oli iloi- 
nen, punaposkinen äitini, joka nauroi niin makeasti, 
että kyynelet valuivat silmistä, ja yski niin, että oli 
tukehtua... 

Eikä äiti ikinä ollut nauranut niin kuin silloin, kun 
yhdessä koko iltapäivän etsimme seitsemää kreutse- 
ria. Ja lopulta löysimme ne. Kolme löytyi ompeluko- 
neen laatikosta, yksi löytyi peilikaapin laatikosta. .. 
Loppujen löytyminen olikin jo tuskien takana. 

Kolme ensimmäistä kreutseria äiti löysi itse. Hän 
uskoi löytävänsä loputkin ompelukoneen laatikosta, 
sillä hän ompeli maksusta ja pani hankkimansa rahat 
aina laatikkoon. Minulle tuo laatikko oli ehtymätön 

aarreaitta: kun sinne vain työnsi kätensä, se heti täyt- 
ti kaikki toiveet. 

Minua ihmetytti, kun äiti penkoi laatikkoa ja nosti 
sieltä esiin neuloja, sormustimen, sakset, nauhanpät- 
kiä ja lankaa, kaikki suloisessa sekamelskassa. Sitten 
hän äkkiä sanoi hämmästyneenä: 

— Ne ovat menneet piiloon. 

— Ketkä? 

— Ne rahat, äiti nauroi. 

Hän veti laatikon ulos kokonaan. 

- No niin, poikaseni, etsitäänpä nyt ne veijarit. Ne 
kurjat, kurjat kreutserit. 

Hän kyykistyi ja asetti laatikon lattialle hyvin varo- 
vasti, ikään kuin olisi pelännyt, että kreutserit lentä- 
vät tiehensä. Ja hän kiepsautti laatikon nurin, aivan 
kuin olisi hatulla pyydystänyt perhosta. 

Sille ei voinut olla nauramatta. 


— Täällä ne ovat, usko pois, hän nauroi ja antoi 
laatikon olla siinä kaikessa rauhassa. — Jos siellä on 
yksikin, se on nyt kiikissä. 

Minä kyykistyin lattialle ja odotin, että laatikon al- 
ta milloin hyvänsä ryömisi esiin kiiltävä kolikko. Ei 
liikahdustakaan. Itse asiassa me emme oikein usko- 


neet, että siellä olisi mitään. 

Vilkaisimme toisiimme ja nauroimme tälle lapsel- 
liselle leikille. 

Olin jo tarttumaisillani nurin käännettyyn laatik- 
koon. 

— Seis! äiti kielsi. — Varo, etteivät ne karkaa. Kreut- 
seri on uskomattoman vikkelä otus. Se juoksee ja 
pyörii vinhaa vauhtia. Vinhaa vauhtia... 

Nauroimme niin että horjuimme. Kyllähän me tie- 
simme, miten vinhaa vauhtia kreutseri pyörii. 


8 


Kun olimme tointuneet, minä aioin taas kohottaa 
laatikkoa. 

— Seis! äiti huusi, ja minä säikähdin, kiskaisin pois 
sormeni, ikään kuin olisin koskettanut hehkuvaa 
uunia. 

— Ei sillä tavalla, senkin tuhlari. Ei niitä saa noin 
vain päästää tiehensä. Ne ovat meidän, niin kauan 
kuin ne pysyvät tuolla piilossa. Antaa niitten levätä 
siellä vielä vähän aikaa. Kuulehan nyt. Minun täytyy 
pestä pyykkiä, pyykinpesuun tarvitaan saippuaa, saip- 
puaan tarvitaan vähintään seitsemän kreutseria, hal- 
vemmalla ei saa, minulla on jo kolme, tarvitaan vielä 
neljä, ne piileksivät tuossa mökissä; siellä ne asusta- 
vat, mutta niitten rauhaa ei saa häiritä, sillä jos ne 
suuttuvat, ne häipyvät, emmekä me enää ikinä saa 
niitä kiinni. Pidä varasi, sillä raha on hyvin herkkä, 
sitä täytyy kohdella hienotunteisesti. Kunnioittavasti. 
Muuten se loukkaantuu, niin kuin herrasväen neiti 

Kuule, osaatko jonkin loitsun, jolla sen voisi 
houkutella ulos tuosta etanankuoresta? 

Ja taas me nauroimme. Osasinhan minä loitsun. 
Mutta se oli hyvin erikoinen etana etana näytä sarves 
-loitsu. 


Tule tänne raha-setä, 
tulessa on talosi... 


Samassa käänsin talon oikein päin. 

Sen alta paljastui kaikenlaista rojua, vain rahaa ei 
ollut. 

Äiti penkoi kasaa vastahakoisesti, mutta se ei 
auttanut. 

— Vahinko, että meillä ei ole pöytää, hän sanoi. — 

Tavarat olisi pitänyt kaataa pöydälle, se olisi osoitta- 
nut suurempaa kunnioitusta, silloin rahat olisivat 
löytyneet. 

Minä keräsin tavarat kokoon ja panin ne takaisin 
laatikkoon. Sillä aikaa äiti mietti asiaa. Hän mietti, 
olisiko joskus pannut jonkin kolikon talteen, mutta 
ei muistanut. 

Mutta jotakin juolahti minun mieleeni. 

— Äiti, minä tiedän, missä on kreutseri. 

- Sano heti, missä, etsitään nopeasti, muuten se 
sulaa kuin lumi. 

— Peilikaapin laatikossa, siellä se on. 

-— Voi sinua onnetonta, mutta hyvä, että sanot sen 
vasta nyt, muuten sekin olisi häipynyt. 

Nousimme ja menimme peilikaapin eteen. Siinä ei 
ollut enää aikoihin ollut peiliä, mutta laatikosta löy- 
tyi kreutseri, niin kuin olin sanonut. Jo kolme päivää 
oli mieleni tehnyt kähveltää se, mutta en ollut uskal- 
tanut. Olisin ostanut makeisia, jos vain olisin uskal- 
tanut, 

— Nyt meillä on neljä kreutseria. Älä sure, poikani, 
meillä on jo yli puolet. Enää kolme puuttuu. Ja jos 
tunnissa löysimme yhden, varmasti löydämme loput- 
kin ruokailuun mennessä. Silloin minulle jää vielä 
aikaa pyykinpesuun. Tulehan nyt, ehkäpä muista laa- 
tikoista löytyy lisää. 

Kunpa olisikin löytynyt. Silloin olisimme olleet 
rikkaita. Kaappivanhus oli nuoruudessaan palvellut 
talossa, jossa oli ollut paljon piilotettavaa. Mutta nyt 
kaappiparalla ei ollut paljon kannettavaa; se sai kai- 
kessa rauhassa olla kivulias, toukansyömä, hampaa- 
ton. 

Äiti piti pienen saarnan jokaiselle laatikolle erik- 

seen. 

— Tämä oli rikas laatikko, kauan sitten. Tämä taas 
on aina ollut tyhjää täynnä. Ja tämä on aina elänyt 
velaksi. Ja sinulla, kurja kerjäläinen, sinullakaan ei 
ole kreutserin kreutseria. Tässä ei tule ikinä ole- 
maankaan, sillä se pitää sisällään meidän köyhyytem- 
me. Etkä sinä ikimaailmassa tule mitään saamaan- 
kaan. Kun minä tämän ainoan kerran pyydän, sinä et 
silloinkaan anna. — Entäs tämä sitten, tässä on eniten! 
hän purskahti nauruun, avattuaan alimman laatikon, 
jossa ei ollut edes pohjaa. 

Hän ripusti sen minun kaulaani. Se nauratti niin, 
että meidän oli pakko istuutua lattialle, 

= Odotahan, hän sanoi äkkiä. — Kohta löytyy rahaa. 
Isäsi takin taskusta. 

Vaatteemme riippuivat nauloissa, jotka oli lyöty 
seinään. Äiti työnsi kätensä ensimmäiseen taskuun, 
ja ihme ja kumma: heti sieltä löytyi kreutseri. 

Hän ei ollut uskoa silmiään. 

— No niin! hän huusi. — Mitä minä sanoin! Monta- 
ko meillä jo on? Eihän näitä jaksa laskea. Yksi, kaksi, 
kolme, neljä, viisi... Viisi! Enää kaksi puuttuu. Eikä 
kaksi kreutseria ole yhtikäs mitään. Siellä missä on 
viisi, siellä varmasti on vielä kaksi. 

Hän penkoi kuumeisesti isän kaikki taskut, mutta 
turhaan. Mitään ei löytynyt. Paraskaan pila ei houku- 
tellut esiin kahta puuttuvaa kreutseria. 

Äidin posket hehkuivat työstä ja jännityksestä kuin 
kaksi punaista ruusua. Hän ei olisi saanut ponnistel- 
la, hän oli sairas. Mutta tämä tietysti oli poikkeus, 
eihän rahan hankkimista saa keneltäkään kieltää. 

Ruokailun aika tuli ja meni. Ja pian olisi ilta. Isä 
tarvitsee paidan huomiseksi, ja peseminen oli mah- 

dotonta. Pelkällä kaivovedellä ei paidasta saa pois 
öljytahroja. 

Äkkiä äiti 1öi kädellä otsaansa. 

- Voi minua aasia! Minkä takia minä en ole tutki- 
nut omia taskujani! Mutta nyt kun se tuli mieleen, 
nyt minä tutkin. 

Hän rupesi tutkimaan. Ja totta tosiaan: omista tas- 
kuistaan hän löysi kreutserin. Se oli kuudes. 

Olimme kuin kuumeessa. Nyt puuttui vain yksi 
kreutseri. 

— Tutkitaan sinunkin taskusi. Ehkä sielläkin on 
kolikko. 

Minun taskuissani! Turha toivo, niissä ei ollut 
mitään. 

Hämärsi, ja siinä me seisoimme, kuusi kreutseria 
kädessämme. Se oli sama kuin jos meillä ei olisi ol- 
lut yhtäkään. Juutalainen ei antanut velaksi, ja naa- 
purit olivat yhtä köyhiä kuin me. Missään tapaukses- 
sa emme pyytäisi yhtä kreutseria! 

Ei ollut muuta tehtävissä kuin makeasti nauraa 
köyhyyttämme. 

Ja silloin ovelle ilmestyi kerjäläinen. Laulavalla ää- 
nellään hän surkeasti pyysi almua. 

Äiti oli tukehtua nauruun. 

— Älkää viitsikö, hyvä mies, äiti sanoi. - Minulta on 
koko iltapäivä mennyt hukkaan, sillä minulta puut- 
tuu yksi kreutseri. Olisin ostanut puoli naulaa saip- 
puaa, mutta rahat eivät riitä. 

Kerjäläinen, lempeännäköinen vanhus, tuijotti äi- 
tiä. 

— Että yksi kreutseri? kerjäläinen kysyi. 

— Yksi kreutseri. 

— Minä annan sen. 

— Minäkö ottaisin almun kerjäläiseltä! 

— Niin, niin, rakas lapsi, minulla on kaikkea. Puut- 
tuu vain kuoppa ja lapiollinen maata. Sitten kaikki 
on hyvin. 

Hän pani kreutserin minun käteeni ja laahusti 
pois. Meidän siunauksemme saattelivat häntä. 

— No niin, kiitos hänelle, äiti sanoi. — Mutta pidä 
kiirettä... 

Hän pysähtyi ja purskahti nauruun. 

— Rahaa kyllä olisi, mutta minä en voi enää pestä. 
On jo pimeä, ja lamppuöljy on lopussa. 

Hän nauroi niin että hänen henkeään alkoi ahdis- 
taa. Se oli katkera, kuolettava hengenahdistus. Hän 
horjui, painoi kasvot käsiinsä, ja kun yritin tukea 
häntä, käsilleni valui jotakin lämmintä. 

Se oli verta, hänen pyhää vertaan. Minun äitini ver- 
ta, hänen, joka osasi nauraa niin kuin köyhistäkin 
osaavat vain harvat. 

